CELEX: 62021TN0141
Language: el
Date: 2021-03-05 00:00:00
Title: Υπόθεση T-141/21: Προσφυγή της 5ης Μαρτίου 2021 — Shakutin κατά Συμβουλίου

10.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 182/61
            
         
      Προσφυγή της 5ης Μαρτίου 2021 — Shakutin κατά Συμβουλίου
      (Υπόθεση T-141/21)
      (2021/C 182/82)
      Γλώσσα διαδικασίας: η αγγλική
      
         Διάδικοι
      
      
         Προσφεύγων: Aleksandr Vasilevich Shakutin (Μινσκ, Λευκορωσία) (εκπρόσωπος: B. Evtimov, δικηγόρος)
      
         Καθού: Συμβούλιο της Ευρωπαϊκής Ένωσης
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει τον εκτελεστικό κανονισμό (ΕΕ) 2020/2129 του Συμβουλίου της 17ης Δεκεμβρίου 2020 για την εφαρμογή του άρθρου 8α, παράγραφος 1, του κανονισμού (ΕΚ) 765/2006 σχετικά με περιοριστικά μέτρα όσον αφορά τη Λευκορωσία, την εκτελεστική απόφαση (ΚΕΠΠΑ) 2020/2130 του Συμβουλίου της 17ης Δεκεμβρίου 2020 για την εφαρμογή της απόφασης 2012/642/ΚΕΠΠΑ σχετικά με περιοριστικά μέτρα κατά της Λευκορωσίας, τον εκτελεστικό κανονισμό (ΕΕ) 2021/339 του Συμβουλίου της 25ης Φεβρουαρίου 2021 για την εφαρμογή του άρθρου 8α του κανονισμού (ΕΚ) 765/2006 σχετικά με περιοριστικά μέτρα όσον αφορά τη Λευκορωσία, και την απόφαση (ΚΕΠΠΑ) 2021/353 του Συμβουλίου της 25ης Φεβρουαρίου 2021 για την τροποποίηση της απόφασης 2012/642/ΚΕΠΠΑ σχετικά με περιοριστικά μέτρα κατά της Λευκορωσίας·
               
            
                  —
               
               
                  να καταδικάσει το Συμβούλιο στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής του, ο προσφεύγων προβάλλει δύο λόγους.
      
                  1.
               
               
                  Με τον πρώτο λόγο προβάλλεται ότι το Συμβούλιο παρέλειψε να αιτιολογήσει επαρκώς τη δέσμη λόγων βάσει των οποίων καταχώρισε το όνομα του προσφεύγοντος, ιδίως όσον αφορά την όποια συμμετοχή στην άσκηση βίας εις βάρος της κοινωνίας των πολιτών και της δημοκρατικής αντιπολίτευσης, βάσει του άρθρου 4, παράγραφος 1, στοιχείο α', της αποφάσεως 2012/642/ΚΕΠΠΑ του Συμβουλίου.
               
            
                  2.
               
               
                  Με τον δεύτερο λόγο προβάλλεται ότι το Συμβούλιο παρέλειψε να παραθέσει τους πραγματικούς λόγους της καταχωρίσεως και υπέπεσε, σε σειρά περιπτώσεων, σε πρόδηλη πλάνη εκτιμήσεως, αποφαινόμενο ότι ο προσφεύγων επωφελούνταν του καθεστώτος Λουκασένκο και το υποστήριζε.